Daniel Murphy (erkebiskop, Hobart)

**Daniel Murphy** (1815–1907) var en irsk katolsk biskop først i India, deretter erkebiskop av Hobart i Tasmania.
## Liv og virke
### Bakgrunn
Daniel Murphy ble født i Irland til Michael Murphy og hans hustru Mary, født McSweeney.
### Prest
Murphy ble utdannet ved *St Patrick's College* i Maynooth hvor han ble ordinert til prest i 1838 av Dublins erkebiskop Daniel Murray, og meldte seg med en gang frivillig for utenlandsmisjonene i India, og dro med biskop Patrick Joseph Carew til Madras i 1845.

### Koadjutorbiskop i Madras
Deretter ble han utnevnt til koadjutor for biskop John Fennelly, som var etterfølger etter erkebiskop Carew som var blitt promovert til Calcutta. Han ble bispeviet av John Murphy, biskop av Cork, den 11 oktober 1846, i sognekirken i Kinsale. Medkonsekrerende var biskop John Ryan av Limerick og biskop Cornelius Egan av Kerry (eller Ardfert) og Aghadoe.

### Apostolisk vikar av Hyderabad
I 1848 ble Daniel Murphy utnevnt til biskop for den nyopprettede apostoliske vikariat Hyderabad i Deccan i India. Under det indiske opprøret i 1857 utviste han stor forsiktighet, og sikret fra nizamen av Hyderabad flere våpen for guttene ved den katolske høyskolen, som ble drillet i påvente av det også skulle utbryte opprør i denne fyrstestaten.

### Biskop av Hobart
Som følge av dårlig helse overførte pave Pius IX ham fra Britisk India til Tasmania i 1865, og utnevnte ham til biskop av Hobart etter Robert Willson. Murphy ankom Hobart i april 1866. Biskopen ankom med sin søster Xavier Murphy fra Irland, som fra klosteret til Sisters of the Presentation i Fermoy hadde med seg fire søstre for å grunnlegge et nytt søsterfellesskap i Tasmania.

Han deltok i Det første Vatikankonsil i 1869 og gikk sterkt inn for proklamasjonen om pavens ufeilbarlighet, og avla nok et besøk til Roma fra Hobart i 1882.

Han fremmet fra 1877 gjenoppbyggingen av *St. Mary's Cathedral* i Hobart, som var blitt usikker på grunn av noen feil under byggefasen.

Etter attentatforsøket i Sydney på Alfred, hertugen av Edinburgh, forøvet av en irsk katolsk nasjonalist, fordømte biskopen kraftig fenianbevegelsen som hadde inspirert handlingen. 

I anledning besøket til Hobart av den kanadiske antikatolske polemiker Charles Chiniquy i 1879, grep han inn for å forhindre væpnede sammenstøt -  irske katolske demonstranter var fast bestemt på å storme rådhuset der Oransjeordenen (oransjemennene) hadde forskanset seg.

### Erkebiskop av Hobart
I 1888, i anledning gulljubileet for hans prestevielse, ble bispedømmet Hobart elevert til erkebispedømme, og han ble den første metropolitanerkebiskopen der. Kardinal Patrick Francis Moran investerte ham med pallium den 12. mai 1889, og Murphy ga Moran en antikk pergamentrull av *[[Esters bok]]* som han hadde kjøpt under et besøk i Det hellige land. Rullen oppbevares for tiden av *Veech Library* ved *Catholic Institute of Sydney*.

Erkebiskop Murphy var også astronom, og sendte inn en artikkel om solfenomener og deres virkninger til *Australasian Science Association Congress* i Hobart i 1892. 

Erkebiskop Daniel Murphy døde i Low Head i Tasmania i Australia den 29. desember 1907, og ble gravlagt i Hobart.

## Episkopalgenealogi
Hans episkopalgenealogi er:
* Biskop William Coppinger (1753-1831) *1788
* Biskop John Murphy (1772-1847) * bispeviet 1815
* Erkebiskop *Daniel Murphy* (1815-1907) *1846

## Referanser